**Süsiniku piirimeetme (CBAM) ligikaudsed mõjud**

Ettepaneku kohaselt lisanduksid kolmandatest riikidest imporditud järgmistele kaupadele[[1]](#footnote-1) CO2 ja muude kasuhoonegaasidega seoses nn CO2 kulud:

* Tsement
* Elekter
* Väetised
* Raud ja teras
* Alumiinium

Tsement

Tsemendi CO2 sisaldus on üle 0,5 tonni ühe tonni tsemendi kohta[[2]](#footnote-2). Valdav enamus tsemendist[[3]](#footnote-3) tuuakse Eestisse ELi riikidest, kolmandate riikide osatähtsus jääb mõne protsendi juurde. Suurimad kolmanda riigi importöörid on Türgi ja Venemaa, kelle osatähtsus on umbes 1%. Tonni tsemendi impordihind oli aastal 2020 suurusjärgus 60 EUR/t, 2018–2019 75–80 EUR/t. Impordihinnale CO2 tasu täiel määral lisamine (40–100 EUR/t) tähendaks olulist hinnatõusu, kuid kuna hinna kehtestavad peamiselt ELi riigid (spetsiifilise tsemendi import peamiselt mõnest kolmandast riigist on kaheldav), siis reaalset hinnatõusu efekti ei ole piirimeetmest oodata, pigem tarnepartneri vahetust.

Eestis toodab tsementi AS Kunda Nordic Tsement. Tsemendi ja klinkri tootmismaht ületas aastal 2019 kogu importi umbes neli korda, ka eksport oli impordist paar korda suurem ehk selles sektoris on eeldatavalt Eesti tootja huvi kaitsemeetmete vastu olemas.

Raud ja teras

Toorterase CO2 sisaldus on keskmiselt üle 1,8 tonni terase tonni kohta[[4]](#footnote-4). Täiendavate tootmisprotsessidega võib see veelgi suureneda, samuti sõltub see konkreetsest tootjast, täiendava kulu lisandumine sõltub ka senisest CO2 maksustamisest tootjariigis. 40–100 eurose CO2 hinna korral lisanduks terasele suurusjärgus 75–185 EUR/t. 2020. aastal imporditi ettepanekus mainitud rauda, terast ja tooteid[[5]](#footnote-5) umbes 570 mln euro väärtuses, keskmise hinnaga 852 EUR/t. 2018–2019 oli import umbes 100 mln euro võrra suurem. Peamised impordipartnerid olid ELi riigid (2020. aastal rahaliselt 73%, koguseliselt 64% kogu impordist[[6]](#footnote-6)), suurematest kolmandatest riikidest võib välja tuua Venemaa (osatähtsus rahaliselt 13%, koguselt 22%). Venemaa, Ukraina, Valgevene ja Türgi (koguselt kokku 32% impordist) on keskmisest madalama hinnaga, mistõttu võib eeldada, et nende puhul on ka piirimeetmest tulenev suhteline hinnatõus suurem (vaadeldud hinnavahemiku puhul kuni 40%). Samas piiri hinnatõusule seavad konkureerivad tooted (näiteks EList). Võib eeldada, et ka ELi hinnatase tõuseb, kuid see sõltub konkreetsetest tootegruppidest, mida üldse toodetakse või imporditakse. Kogu ELi välisele impordile CO2 hinna eeldusi rakendades lisanduks aastas suurusjärgus 17–44 mln eurot lisakulu[[7]](#footnote-7).

Antud toodete eksport on Eestis olnud koguseliselt umbes kolmandik impordi mahust, samas ekspordihind ületab kaks korda importi. Seega võib osa toodangust liikuda ELi turule läbi Eesti, kuid suures osas töödeldakse seda kohapeal. Metallitööstuses tegutseb Eestis suurusjärgus 1500 ettevõtet, lisaks kasutavad metalli sisendina rohkem veel masinatööstus, ehitus, elektriseadmete tootmine, masinate ja seadmete remont (sh laevaehitus/remont).

Tabel 1. Raua, terase ning nende toodete (KN 72, va 7202 ja 7204, 7301–7311) import, 2020

|  |  |  |  |  |
| --- | --- | --- | --- | --- |
|   |  | Mln EUR | tuhat t | EUR/t |
| Riik\* | 2018 | 2019 | 2020 | 2018 | 2019 | 2020 | 2018 | 2019 | 2020 |
| Import | Kokku | 676,7 | 679,3 | 566,1 | 751,5 | 760,9 | 664,7 | 900 | 893 | 852 |
| Venemaa | 111,7 | 85,6 | 72,7 | 180,4 | 147,2 | 143,2 | 6019 | 582 | 508 |
| Ukraina | 25,8 | 24,5 | 15,6 | 41,7 | 40,1 | 28 | 620 | 612 | 558 |
| Hiina | 9,6 | 15,4 | 13,4 | 6,4 | 10,3 | 8,8 | 1495 | 1489 | 1526 |
| Valgevene | 19,3 | 27,2 | 13,3 | 32,1 | 54,5 | 29,4 | 600 | 498 | 453 |
| Taivan | 12,4 | 13,9 | 12,2 | 6,3 | 7,2 | 6,9 | 1973 | 1927 | 1766 |
| Türgi | 7,5 | 13,2 | 7,6 | 9,6 | 17,1 | 11 | 787 | 773 | 686 |
| Korea | 7,8 | 7,1 | 5 | 7,3 | 7,6 | 5,7 | 1079 | 933 | 890 |
| EL27 | 469,6 | 474,8 | 414,2 | 459,5 | 464,7 | 425,2 | 1022 | 1022 | 974 |
| mitte-EL | 207,1 | 204,5 | 151,9 | 292 | 296,2 | 239,5 | 709 | 690 | 634 |
| Eksport | Kokku | 445,5 | 488,5 | 465,1 | 244,3 | 269 | 251,7 | 1823 | 1816 | 1848 |
| EL27 | 383,6 | 411,8 | 399,1 | 224,5 | 241,7 | 231 | 1709 | 1704 | 1728 |
| mitte-EL | 61,9 | 76,7 | 66 | 19,8 | 27,3 | 20,7 | 3126 | 2810 | 3188 |

\* Valmistajariik, välja arvatud juhul kui see on määramata, EL või Eesti (siis saatjariik)

Allikas: Statistikaamet

Alumiinium

Eesti impordib ettepanekus viidatud alumiiniumi ja -tooteid[[8]](#footnote-8) enam-vähem võrdselt nii EList kui ka väljastpoolt. Peamine impordipartner on Venemaa (aastal 2020 rahaliselt 29% kogu impordist, 42% koguselt), kelle hinnatase on umbes kaks korda madalam kui ELi päritolu kaupadel – see kajastab siiski ka erinevusi kaupade detailsemas struktuuris. Alumiiniumi CO2 intensiivsus võiks olla suurusjärgus 6 t/ CO2 t kohta[[9]](#footnote-9), mis Venemaa puhul tähendaks täiendavat süsinikukulu 14–34% hinnast. Samas suurusjärgus oleks ka kogu ELi välise impordi puhul eeldatav hinnatõus, rahaliselt tähendab see 4–10 mln eurot aastas. Alumiiniumi puhul arvestatakse kasvuhoonegaaside all lisaks CO2-le ka perfluorosüsivesinikega.

Eesti alumiiniumi eksport on kordades väiksem kui import, hinnatase on umbes poolteist korda kõrgem kui impordil.

Tabel 2. Alumiiniumi (KN 7601, 7603-7609) import, 2020

|  |  |  |  |  |
| --- | --- | --- | --- | --- |
|   |  | Mln EUR | tuhat t | EUR/t |
| Riik | 2018 | 2019 | 2020 | 2018 | 2019 | 2020 | 2018 | 2019 | 2020 |
| Import | Kokku | 81,1 | 76,4 | 76,6 | 30 | 29,7 | 29,9 | 2701 | 2571 | 2563 |
| Venemaa | 17,4 | 23,1 | 22,1 | 8,5 | 12 | 12,6 | 2041 | 1920 | 1750 |
| Hiina | 2 | 2,2 | 2 | 0,6 | 0,7 | 0,6 | 3631 | 3269 | 3264 |
| Türgi | 0,8 | 1,1 | 0,5 | 0,3 | 0,3 | 0,1 | 3120 | 3358 | 3758 |
| Suurbritannia | 0,6 | 0,2 | 0,2 | 0,3 | 0,06 | 0,06 | 2389 | 3407 | 3191 |
| EL27 | 52,7 | 41,2 | 43,8 | 17,5 | 13,0 | 12,9 | 3020,0 | 3171,0 | 3385 |
| mitte-EL | 28,4 | 35,2 | 32,8 | 12,5 | 16,7 | 17 | 2272 | 2108 | 1929 |
| Eksport | Kokku | 20,5 | 13 | 15,8 | 5,9 | 4,4 | 4,6 | 3447 | 3610 | 3408 |
| EL27 | 16,1 | 11,1 | 11 | 4,7 | 3,1 | 3,1 | 3405 | 3569 | 3603 |
| mitte-EL | 4,4 | 1,9 | 4,8 | 1,2 | 1,3 | 1,5 | 3667 | 1462 | 3200 |

Allikas: Statistikaamet

Väetised

Eesti importis 2020. aastal ettepanekus viidatud väetisi[[10]](#footnote-10) suuremas (2/3) osas väljastpoolt ELi, peamine partner oli Venemaa (koguselt 58%). Hinnatase ELi ja muude riikide vahel ei olnud suur, kuid erinevusi võib olla konkreetsete toodete tasemel ning varasematel aastatel on see olnud suurem. Sõltuvalt väetisest ja kasutatavast tehnoloogiast võib nende toomisprotsessis kaasneda CO2 emiteerimine suurusjärgus 0,7–3 t/toote t, lisaks tuleks enamikel väetistel kasvuhoonegaasidena arvestada ka dilämmastikoksiidiga. Keskmist väetiste hinda (*ca* 200 EUR/t) arvestades oleks süsinikukulu lisandumine märkimisväärse mõjuga, samas teatud juhtudel võib hinnatõusule piiri seada ELi hinnatase.

Eesti eksport on olnud samuti üsna suur, seda eelkõige enne aastat 2020, mistõttu võib eeldada, et suur osa impordist läheb kas otse või pärast ümbertöötlemist (pakendamist) ekspordiks. Väetiste turustamise või Eestisse toimetamisega tegelevad ettevõtjad on registreeritud väetiseregistris[[11]](#footnote-11). Väetiste tootmisega tegeles Eestis AS Nitrofert (ammoniaak, karbamiid/uurea), kuid tehas on nüüdseks aastaid seisnud.

Tabel 3. Väetiste (KN 2808, 2814, 283421, 3102, 3105, va 310560) import, 2020

|  |  |  |  |  |
| --- | --- | --- | --- | --- |
|   |  | Mln EUR | tuhat t | EUR/t |
| Riik | 2018 | 2019 | 2020 | 2018 | 2019 | 2020 | 2018 | 2019 | 2020 |
| Import | Kokku | 165,1 | 180 | 117,4 | 858,3 | 864,2 | 520,3 | 192 | 208 | 226 |
| Venemaa | 115 | 117 | 62 | 686,2 | 645,6 | 303,2 | 168 | 181 | 205 |
| Suurbritannia | 1,8 | 2 | 4,3 | 7,4 | 8,4 | 20,9 | 238 | 234 | 208 |
| Hiina | 0,2 | 0,2 | 0,3 | 0,2 | 0,5 | 1,1 | 869 | 500 | 243 |
| EL27 | 45,9 | 59,4 | 44,4 | 156,5 | 207,3 | 173,5 | 293,0 | 286,0 | 256 |
| mitte-EL | 119,2 | 120,6 | 73 | 701,8 | 656,9 | 346,8 | 170 | 184 | 210 |
| Eksport | Kokku | 154,6 | 135,2 | 84,3 | 701 | 555,7 | 194,9 | 221 | 243 | 433 |
| EL27 | 137,3 | 118,2 | 74,2 | 646,1 | 482,8 | 183,3 | 212 | 245 | 405 |
| mitte-EL | 17,3 | 17 | 10,1 | 54,9 | 72,9 | 11,6 | 315 | 233 | 871 |

Allikas: Statistikaamet

1. <https://eur-lex.europa.eu/legal-content/ET/TXT/HTML/?uri=CELEX:52021PC0564&from=en> I LISA [↑](#footnote-ref-1)
2. <https://www.iea.org/reports/cement> [↑](#footnote-ref-2)
3. KN 2523, välja arvatud 252330 [↑](#footnote-ref-3)
4. <https://www.worldsteel.org/steel-by-topic/sustainability/sustainability-indicators.html> [↑](#footnote-ref-4)
5. KN 72, va 7202 ja 7204, 7301–7311 [↑](#footnote-ref-5)
6. Kui valmistajariik oli määramata, EL või Eesti, siis kasutati saatjariigi andmeid, mistõttu ei pruugi statistika olla korrektne. [↑](#footnote-ref-6)
7. Meetmed ei rakenduks ettepaneku kohaselt Islandile, Norrale, Liechtensteinile, Šveitsile ja mõnele piirkonnale. [↑](#footnote-ref-7)
8. KN 7601, 7603-7609 [↑](#footnote-ref-8)
9. <https://www.transitionpathwayinitiative.org/publications/32.pdf?type=Publication>, lk 8 [↑](#footnote-ref-9)
10. KN 2808, 2814, 283421, 3102, 3105, va 310560 [↑](#footnote-ref-10)
11. <https://portaal.agri.ee/avalik/#/vaetised> Registris on üle 1000 kande, ühel käitlejal võib olla mitu kannet. [↑](#footnote-ref-11)